
  ΕΛΛΗΝΙΚΗ ΔΗΜΟΚΡΑΤΙΑ                                                                                                
  ΝΟΜΟΣ ΛΕΥΚΑΔΑΣ








  ΔΗΜΟΣ ΛΕΥΚΑΔΑΣ

   
ΑΠΟΣΠΑΣΜΑ

Από το πρακτικό της αρ.  6ης/24 Συνεδρίασης 
ΤΟΥ ΔΗΜΟΤΙΚΟΥ ΣΥΜΒΟΥΛΙΟΥ ΛΕΥΚΑΔΑΣ

ΑΡ.ΑΠΟΦ. 26/2024
Στη Λευκάδα σήμερα στις 28 του μηνός Φεβρουαρίου, του έτους 2024, ημέρα Τετάρτη και ώρα 15:30 ήρθε σε  δημόσια τακτική, δια ζώσης συνεδρίαση το Δημοτικό Συμβούλιο Λευκάδας, σύμφωνα με τις δ/ξεις του άρθρου 67 του Ν.3852/10, όπως αντικαταστάθηκαν με αυτές του άρθρου 6 του Ν.5056/23 και την υπ΄ αριθ. 1237/94548/06.11.2023 εγκύκλιο του Υπ. Εσωτερικών, ύστερα από την με αρ. πρωτ. 4063/23.2.2024 πρόσκληση του Προέδρου του, η οποία επιδόθηκε και δημοσιεύθηκε νόμιμα.
                        ΠΑΡΟΝΤΕΣ                                                                      ΑΠΟΝΤΕΣ

Ο Δήμαρχος Δρ. Ξενοφών Ν. Βεργίνης, προσκλήθηκε και παρίσταται στη συνεδρίαση.

Στη συνεδρίαση παρευρίσκεται και ο Νικόλαος Ζαβιτσάνος, υπάλληλος του Δήμου, για την τήρηση των πρακτικών.

Αφού διαπιστώθηκε νόμιμη απαρτία, δηλαδή σε σύνολο είκοσι εννέα (29) μελών βρέθηκαν παρόντα είκοσι τέσσερα (24)  μέλη, ο Πρόεδρος κήρυξε την έναρξη της Συνεδρίασης.

ΠΑΡΑΤΗΡΗΣΕΙΣ:

Τέθηκε για συζήτηση ένα (1) θέμα Εκτός Ημερήσιας Διάταξης

Οι Δ.Σ. Μπελεγρίνος Σπυρίδων και  Κάτσενου Θεοδώρα, αποχώρησαν πριν την συζήτηση του 9ου θέματος της Η.Δ.

Οι Δ.Σ. Θερμός Ευάγγελος, Μπακογιώργος Χρήστος και Λάζαρης Αρίστος, αποχώρησαν πριν την συζήτηση του 14ου θέματος της Η.Δ. Ο Δ.Σ. Λάζαρης Αρίστος, επανήλθε πριν την συζήτηση του 17ου θέματος της Η.Δ.
Ο Δ.Σ. Καραγιάννης Αθανάσιος, αποχώρησε πριν την συζήτηση του 24ου θέματος της Η.Δ.

ΘΕΜΑ Εκτός Ημερήσιας Διάταξης: ΣΧΕΔΙΟ ΨΗΦΙΣΜΑΤΟΣ ΤΗΣ ΠΑΡΑΤΑΞΗΣ ‘‘ΟΛΟΙ ΓΙΑ ΤΗ ΛΕΥΚΑΔΑ’’ ΠΡΟΣ ΤΟ ΔΗΜΟΤΙΚΟ ΣΥΜΒΟΥΛΙΟ ΤΗΣ 28/2/2024 ΓΙΑ ΤΗΝ ΤΡΑΓΙΚΗ ΕΠΕΤΕΙΟ ΣΤΑ ΤΕΜΠΗ


    Το δημοτικό συμβούλιο έχει δικαίωμα να αποφασίζει, μετά από σχετική πρόταση-εισήγηση του προέδρου ή του δημάρχου και χωρίς συζήτηση, με την πλειοψηφία του συνολικού αριθμού των μελών του, ότι ένα θέμα το οποίο δεν είναι γραμμένο στην ημερήσια διάταξη είναι κατεπείγον, να το συζητήσει και να πάρει απόφαση για αυτό πριν από την έναρξη της συζήτησης των θεμάτων της ημερήσιας διάταξης. Κατά προτεραιότητα και πάντα μετά τον δήμαρχο εκφράζουν τις απόψεις τους οι επικεφαλής των παρατάξεων, σύμφωνα με τη σειρά εκλογής τους. (παρ. 7 άρθρου 67 ν.3852/10 όπως αντικαταστάθηκε από το άρθρο 6 του ν.5056/23, εγκ.375/39167/02.06.2022, εγκ.1237/94548/06.11.2023 & εγκ.  98/8182/26.01.2024 ΥΠ.ΕΣ.)
Ο Πρόεδρος του Δημ. Συμβουλίου κ. Ευστάθιος Σκλαβενίτης, κατέθεσε στο Δ.Σ. το σχέδιο ψηφίσματος της Δ.Π. «ΟΛΟΙ ΓΙΑ ΤΗ ΛΕΥΚΑΔΑ» , για την τραγική επέτειο στα ΤΕΜΠΗ, το οποίο δεν είναι γραμμένο στην ημερήσια διάταξη και ζητάει την συζήτησή του.

               Με την συζήτηση του θέματος συναινεί και ο Δήμαρχος.    
 Το Δ.Σ. αφού έλαβε υπόψη του

· την εισήγηση του προέδρου 

· τις δ/ξεις της παρ. 7 άρθρου 67 ν.3852/10 όπως αντικαταστάθηκε από το άρθρο 6 του ν.5056/23, 
· τις εγκ.375/39167/02.06.2022, εγκ.1237/94548/06.11.2023 & εγκ.  98/8182/26.01.2024 ΥΠ.ΕΣ.)
· το περιεχόμενο του θέματος, το οποίο αν και δεν περιλαμβάνεται στην ημερήσια διάταξη πρέπει να συζητηθεί κατά προτεραιότητα, λόγω της κατεπείγουσας φύσης του.
ΑΠΟΦΑΣΙΖΕΙ ΟΜΟΦΩΝΑ

                Την συζήτηση του θέματος για έκδοση ψηφίσματος για την τραγική επέτειο στα ΤΕΜΠΗ.»

Στη συνέχεια ο Πρόεδρος  του Δ.Σ. έδωσε τον λόγο στον επικεφαλής της Δ.Π. «ΟΛΟΙ ΓΙΑ ΤΗΝ ΛΕΥΚΑΔΑ» κ. Δρακονταειδή Κων/νο, ο οποίος κατέθεσε το παρακάτω ψήφισμα:

«ΣΧΕΔΙΟ ΨΗΦΙΣΜΑΤΟΣ ΤΗΣ ΠΑΡΑΤΑΞΗΣ ‘‘ΟΛΟΙ ΓΙΑ ΤΗ ΛΕΥΚΑΔΑ’’ ΠΡΟΣ ΤΟ ΔΗΜΟΤΙΚΟ ΣΥΜΒΟΥΛΙΟ ΤΗΣ 28/2/2024ΓΙΑ ΤΗΝ ΤΡΑΓΙΚΗ ΕΠΕΤΕΙΟ ΣΤΑ ΤΕΜΠΗ

28η Φεβρουάριου 2023! Πέρασε κιόλας ένας χρόνος μετά από εκείνην την τραγική ημέρα.

Ημέρα που η Ελλάδα έχασε 57 ψυχές, θρήνησε και συνεχίζει να θρηνεί την απώλεια 57 συνανθρώπων μας και δεκάδων άλλων που τραυματίστηκαν σωματικά και ψυχικά.

Ένας χρόνος που παρακολουθούμε όλοι μας την αδιανόητη προσπάθεια της πολιτικής κυβερνητικήςεξουσίας να συγκαλύψει ένα στυγερό έγκλημα.

Η δημιουργία μιας πρόχειρης εξεταστικής επιτροπής στην Βουλή για τα μάτια του κόσμου, εξελίχθηκε σε παρωδία με στόχο την προστασία των πολιτικών προσώπων.

Από κοντά τα γνωστά υποστηρικτικά μικρόφωνα, τα πληρωμένα και αργυρώνητα συστημικά ΜΜΕ που συγκαλύπτουν, αποσιωπούν, παραπλανούν, καθοδηγούν και αποπροσανατολίζουν τον κόσμο, με διάφορους τρόπους, καθημερινά.

Δυστυχώς η δικαιοσύνη, αντί να κάνει την δουλειά της ζητάει από τους συγγενείς των θυμάτων να προσευχηθούν και να ξεχάσουν.

Το Δημοτικό Συμβούλιο Λευκάδας ΑΠΑΙΤΕΙ:

Να δεσμευτούν όλοι, ότι δεν θα μείνει τίποτα κρυφό, ότι κανείς και καμία δεν θα υποκλιθεί σε κομματικές προτεραιότητες, ελιγμούς και μεθοδεύσεις.

     Να μην υπάρξει καμία αμνήστευση και καμία απαλλαγή από ευθύνες πολιτικών προσώπων.

     Στεκόμαστε δίπλα σε αυτές τις οικογένειες, προκειμένου να υπάρξει απονομή δικαιοσύνης με καταλογισμό άμεσα των πολιτικών και ποινικών ευθυνών.

Στις καρδιές όλων των Ελλήνων όμως τούτη την ώρα, δεν υπάρχει άλλη επιθυμία από την απονομή δικαιοσύνης, ως το ελάχιστο που μπορούμε να απαιτήσουμε για την ανάπαυση των αδικοχαμένων ψυχών.

      ΔΕΝ ΞΕΧΝΑΜΕ!»
Ο κ. Καλός Χαράλαμπος στη συνέχεια αλλάζει τη  λέξη «απαιτεί» σε «ζητάει» και αποδέχεται το διαταύτα του ψηφίσματος που κατέθεσε ο κ. Δρακονταειδής Κων/νος.

Ο κ. Βερροιώτης Ευάγγελος, καταθέτει το παρακάτω ψήφισμα:

ΨΗΦΙΣΜΑ ΤΗΣ ΛΑΪΚΗΣ ΣΥΣΠΕΙΡΩΣΗΣ ΓΙΑ ΤΑ ΤΕΜΠΗ

Στις (28/2), συμπληρώνεται ένας χρόνος από το πολύνεκρο σιδηροδρομικό δυστύχημα στα Τέμπη, που μας συγκλόνισε και στέρησε τη ζωή σε 57 ανθρώπους στην πλειοψηφία τους νέοι.

Οι εργαζόμενοι και η νεολαία όλης της χώρας μέσα από τις κινητοποιήσεις τους απαίτησαν να μη συγκαλυφθεί το προδιαγεγραμμένο έγκλημα και να αποδοθούν ευθύνες. Είναι προκλητικό το εσπευσμένο κλείσιμο των εργασιών της εξεταστικής επιτροπής της Βουλής, κόντρα στο καθολικό λαϊκό αίσθημα. Η κυβέρνηση είναι υπόλογη απέναντι στον λαό και τις οικογένειες των θυμάτων!

Έναν χρόνο μετά, ο «ένοχος» για το έγκλημα είναι εδώ και δεν είναι άλλος από την πολιτική που ακολουθείται διαχρονικά από όλες τις κυβερνήσεις και την Ευρωπαϊκή Ένωση και θεωρεί κόστος την προστασία της ζωής του λαού και τη θυσιάζει για τα κέρδη των επιχειρηματικών ομίλων. Αυτή, άλλωστε, οδήγησε και οδηγεί καθημερινά σε νέα «Τέμπη».

ΤΟ ΔΗΜΟΤΙΚΟ ΣΥΜΒΟΥΛΙΟ ΛΕΥΚΑΔΑΣ:
1. Απαιτεί την απόδοση των ευθυνών πολιτικών και ποινικών σε όλους όσους εμπλέκονται.
2. Να επανέλθει η εξεταστική επιτροπή μετά τα νέα δεδομένα να σταλεί στη Βουλή ο φάκελος της δικογραφίας μετά απο βούλευμα του Συμβουλίου Εφετών της Λάρισας.
3. Στέκεται στο πλευρό των οικογενειών των θυμάτων που απαιτούν δικαίωση.»
Ο κ. Δήμαρχος είπε ότι συμφωνεί με το δεύτερο μέρος του ψηφίσματος που κατέθεσε ο κ. Δρακονταειδής Κων/νος .
Στη συνέχεια τέθηκαν τρία ψηφίσματα προς έγκριση από το Δ.Σ.
Το ψήφισμα της Δ.Π. ‘‘ΟΛΟΙ ΓΙΑ ΤΗ ΛΕΥΚΑΔΑ’’, πήρε τρεις (3) ψήφους, ήτοι των  κ.κ. Δρακονταειδή Κων/νου, Σέρβου Κων/νου και Θερμού Ευάγγελου.

Το ψήφισμα της ΛΑΪΚΗΣ ΣΥΣΠΕΙΡΩΣΗΣ» πήρε τρεις (3) ψήφους, ήτοι των κ.κ. Βερροιώτη Ευάγγελου, Βεροιώτη Αλέξανδρου και Κωνσταντινίδη Σεβαστής.

Η Δ.Π. ΣΥΓΧΡΟΝΗ ΛΕΥΚΑΔΑ, ψηφίζει με πέντε (5) ψήφους, ήτοι των κ.κ. Καλού Χαράλαμπου, Λύγδα Σπυρίδωνα, Μπλελεγρίνου Σπυρίδωνα, Πεντεσπίτη Νικόλου και Αργυρύ Νικόλου, το διαταύτα του ψηφίσματος που κατέθεσε η Δ.Π. ‘‘ΟΛΟΙ ΓΙΑ ΤΗ ΛΕΥΚΑΔΑ’’

Κατά των προτάσεων ψήφισαν δώδεκα (12) Δ.Σ. οι κ.κ. Σκλαβενίτης Ευστάθιος, Καραγιάννης Αθανάσιος, Σκληρός Φίλιππος, Κάτσενου Θεοδώρα, Βεργίνης Σπυρίδων, Μαργέλη Μαρία, Μπακογιώργος Χρήστος, Κονιδάρης Κων/νος, Αρματάς Γεράσιμος, Λάζαρης Αρίστος, Σολδάτος Γεώργιος και Λάζαρης Νικόλαος.

Μετά την ανωτέρω ψηφοφορία
Δεν εκδίδεται ψήφισμα.
            Η απόφαση αυτή πήρε αρ. 26/2024.
    

     Ο ΠΡΟΕΔΡΟΣ



           Τα παρόντα μέλη

       
        ΕΥΣΤΑΘΙΟΣ ΣΚΛΑΒΕΝΙΤΗΣ

